**ELŐTERJESZTÉS**

**Tiszavasvári Város Önkormányzata Képviselő-testületének**

**2022. december 15-én tartandó rendes ülésére**

Az előterjesztés tárgya: **Tájékoztatás a Dessewffy kastély jelenlegi helyzetéről**

Melléklet: 1-10. melléklet

A napirend előterjesztője: Szőke Zoltán polgármester

Az előterjesztést készítette: Arató Atilla ügyintéző

Az előterjesztés ügyiratszáma: TPH/1438-…./2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.22. pontja |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2022. december 09.

**Arató Atilla**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Arató Atilla

**ELŐTERJESZTÉS**

**A Képviselő-testülethez**

**Tájékoztatás a Dessewffy kastély jelenlegi helyzetéről**

**Tisztelt Képviselő-testület!**

A Képviselő-testület 2022. február 24. napján tartott ülésén Katóné Herczeg Klára tiszavasvári Polgára egy petíciót nyújtott át a testületnek, a „Tiszavasvári Dessewffy kastély megmentéséért” címmel. Ezt megelőzően 2022. január 20. napján a Szabolcs-Szatmár-Bereg Megyei Kormányhivatal Építésügyi, Építésfelügyeleti és Örökségvédelmi Osztály (továbbiakban: Hatóság) helyszíni bejárást tartott a Dessewffy kastély (4440 Tiszavasvári, Petőfi u. 1.) területén. A **bejárást bejelentés alapján végezte a Hatóság**. Az előterjesztés 1. mellékletét képezi az általuk készített helyszíni szemléről készített jegyzőkönyv. A helyszíni szemlén Arató Atilla Városfejlesztési- és vagyonkezelési ügyintéző, Tőkés Lóránt Városfejlesztési ügyintéző és Szabó Zoltán igazgató vettek részt. A helyszínen a vizsgálatot végzők elmondták, hogy az épületen bekövetkező állagromlás a nem megfelelő karbantartásból ered. **2022. január 28. napján kelt** levelében a Hivatal értesített **jókarbantartási kötelezési eljárás megindításáról.** A Hivatal 2022. február 09-én SZ-10/ETDR-06/800-6/2022 (2. melléklet) ügyiratszámon megküldte határozatát, amit a **Vagyonkezelő (Nyíregyházi Szakképzési Centrum)** részére is megküldött, amely határozatban a **Tiszavasvári Város Önkormányzatát kötelezte a munkák elvégzésére**. Több lépcsőben elvégzendő feladatokat szabtak ki. Azonnali beavatkozásba kérte a beszakadt tető rendbehozatalát, a lefolyó csatornák pótlását, statikai szakvélemény elkészítését, az épület körbezárását és az épületre felkúszó növények eltávolítását és az épület körüli növényzet megtisztítását kérte.

A határozat véglegessé válást követően megkerestük a Vagyonkezelőt, hogy egy azonnali találkozót megbeszéljünk. Az egyeztetésen részt vett a Nyíregyházi Szakképzési Centrum vezetője Pájer Attila Kancellár Úr, Szabó Zoltán igazgató, Lukács Gyöngyi gazdasági vezető, Dr. Kórik Zsuzsanna Jegyző Asszony, Arató Atilla ügyintéző és Kovács Zoltán építészmérnök. A megbeszélésen megegyezés történt, hogy az épületben zajló oktatási tevékenységet kiköltöztetik és az épületben semmilyen tevékenységet nem tartanak. Az Önkormányzat engedélyt kapott, hogy a kastély körüli zöld eltávolítását, körbekerítést, figyelmeztető táblák kihelyezését és a homlokzati felület átvizsgálását elvégezzék. Továbbá **szóbeli megegyezés** született, hogy az **Önkormányzat elkészítetti a statikai szakvéleményt**, majd az alapján a **tervező elkészíti a munkanemenkénti költségbecslést**, amit a **Vagyonkezelő részére megküld**. Továbbá **vállalja a Vagyonkezelő a karbantartáshiányából adódó hibák javítását**.

Az Önkormányzat az engedélyezett munkákat elvégeztette a Tiva-Szolg Kft. embereivel, megcsinálta a statikai szakvélemény (3. melléklet) és a tervező elkészítette a munkanemenkénti költségbecslést (3. melléklet). A szakvélemény és a költségbecslés a Vagyonkezelő részére megküldésre került, a szakvéleményből is kiderült, hogy a nem megfelelő karbantartásból adódtak a problémák, ezért a Vagyonkezelőtől megkértük, hogy küldje meg a részünkre az épületen elvégzett karbantartási munkálatokról a feljegyzésüket. Továbbá személyes egyeztetést kértem, hogy megbeszéljük a költségvállalást és nyilatkozzon a költségvállalásáról.

Hosszú hónapok teltek el és több megkereséssel (10. melléklet) éltünk a Vagyonkezelő felé, de nem reagáltak a levelekre, telefonos egyeztetés sem járt sikerrel. 2022. augusztus 12-én megküldésre került a Vagyonkezelő részéről a karbantartási kimutatás (4. melléklet). Az elvégzett munkák között nem szerepel olyan karbantartási tevékenység, ami az épület álagának a romlását megakadályozta volna. Válaszlevélben felhívtuk a figyelmét, a vagyonkezelési szerződésben szerepeltekre, továbbá a Vagyonkezelőnek a kötelességeire, további egyeztetést javasoltam, a levélre reagálás nem érkezett.

Megkerestük a Hivatalt, hogy **az eljárás felfüggesztését és szüneteltetését kérjük**. A Hivatal bekérte a vagyonkezelési szerződést, majd az SZ-10/ETDR-06/800-10/2022 ügyiratszámú (5. melléklet) hiánypótlást kérte be. A hiánypótlásra a TPH/1438-24/2022 iktatószámú (5. melléklet) válaszlevelet küldtük meg a részükre. Ezt követően a **kérelmünket elutasította a Hivatal**, mivel bírósági eljárás nem indult meg a Tiszavasvári Város Önkormányzat és a Nyíregyházi Szakképzési Centrum között.

A Hivatal ismételten helyszíni szemlét tartott 2022. október 25. napján, amin az Önkormányzat részéről Szőke Zoltán polgármester, Dr. Kórik Zsuzsanna jegyző és Arató Atilla ügyintéző voltak jelen. A bejárás során megállapítást nyert, hogy **a kötelezésnek csak részben tettünk eleget**, a vizsgálatról hivatalos feljegyzés készült (6. melléklet). A szemlén az ügyintéző tájékoztatott minket az eljárás további ügymenetéről. Mivel kötelezésnek nem tettünk eleget, így **végrehajtásra a Nemzeti Adó- és Vámhivatal Szabolcs-Szatmár-Bereg Megyei Adó- és Vámigazgatóságának** (továbbiakban: NAV) fogja átadni.

A szemlét követően Kancellár Úrral sikerült személyes egyeztetést megbeszélni, mely egyeztetésre 2022. október 26. napján sor került. Az egyeztetésen megtárgyalásra került az Önkormányzatunk és a Centrum helyzete. A költségeket a **Centrum nem tudja vállalni, mivel a dologi kiadásokra központilag kifizetési tilalmat rendeltek el**. A Vagyonkezelő támogatásával megegyeztünk, hogy az ügy rendezésére az **Építési és Beruházási Minisztérium Építészetért és Műemlékvédelemért Felelős Helyettes Államtitkárságát keressük fel**.

Az egyeztetést követően megkerestük a Helyettes Államtitkárságot a TPH/1438-30/2022 iktatószámú (7. melléklet) levéllel. A Helyettes Államtitkárság levelünk megküldését követően felvette velünk a kapcsolatot és további adatokat kért az Önkormányzattól az üggyel kapcsolatban, a dokumentumokat megküldtük a részükre. Választ azóta nem kaptunk a részükről.

A Hivatal értesített minket az SZ-10/ETDR-06/800-18/2022 és az SZ-10/ETDR-06/800-19/2022 ügyiratszámú (8. melléklet) végzéseiben, hogy végrehajtásra átadásra került a NAV-nak, továbbá a Szabolcs-Szatmár-Bereg Megyei Kormányhivatal Földhivatali Főosztály Ingatlan-nyilvántartási Osztály részére átadta, hogy az ingatlan-nyilvántartásba történjen meg a bejegyzése a hatósági kötelezés tényének.

Az értesítést követően **megkereséssel éltünk a NAV felé** (9. melléklet)**, hogy a végrehajtást felfüggesztését kérjük**. Válaszlevél a részükről nem érkezett. Tájékoztatásul megküldésre került a Helyettes Államtitkárság részére is. Továbbá megkereső levéllel éltem, a Vagyonkezelő fenntartója felé.

Tisztelt Testület az elmúlt időszakban a kastélyt illetően azon voltunk, hogy **pályázati forrást találjunk a kastély megmentésére**. A meghirdetett pályázatokat (TOP\_PLUSZ, Nemzeti Kulturális Alap Örökségvédelmi kollégiuma, Vár építőpályázat) folyamatosan figyeltünk. Viszont egyik pályázat sem biztosított elég forrást arra, hogy egy komplett felújítást elvégezhessünk az épületen és új funkciót biztosítsunk a számára. A kisebb összegű és az építőanyag pályázatok pedig nem érték volna el annak a költségét amiből az állagmegóvás megvalósítható lett volna, vagy éppen nem kerültek felajánlásra olyan anyagok amik az épület megmentését szolgálták.

Elsődleges feladatunk, különösen a jelenlegi helyzetben, hogy a kötelező feladatellátásaink biztosítva legyenek. **A kastély munkálataira garanciális javítást senki nem vállal**, ezen kívül bármilyen munkálat **további munkanemeket tehet indokolttá**. A **tetőszerkezet**hez hozzányúlva **nincs garancia**, hogy az **a jelenlegi állapotban nem szakadna be**.

Hangsúlyozandó továbbá, hogy ami áprilisban 11.179.551,- Ft költséggel kivitelezhető lett volna ma jelentősen nagyobb költséget képviselne.

Ezen kívül ezekkel a munkálatokkal csak a határozat első részében szereplő azonnali beavatkozást igénylő kötelezettségeknek tennénk eleget.

Kérem a képviselő-testületet az előterjesztés megtárgyalását követően fogadja el a tájékoztatót.

Tiszavasvári, 2022. december 09.

**Szőke Zoltán**

**polgármester**

**határozat-tervezet**

**Tiszavasvári Város Önkormányzata**

**Képviselő-testülete**

**…./2022. (XII.15.) Kt. számú**

**határozata**

**Tájékoztatás a Dessewffy kastély jelenlegi helyzetéről**

Tiszavasvári Város Önkormányzata Képviselő-testülete a „**Tájékoztatás a Dessewffy kastély jelenlegi helyzetéről” című előterjesztést megtárgyalta és az alábbi határozatot hozza:**

1. Elfogadja a Dessewffy kastély jelenlegi helyzetéről szóló tájékozatót és felkéri a polgármestert, hogy további egyeztetéseket folytasson, az üggyel kapcsolatban az érintett szervezetekkel, hatósággal elsősorban a végrehajtási eljárás felfüggesztése érdekében.
2. Felfüggesztés eredménytelensége esetén a halaszthatatlan szükséges intézkedéseket tegye meg, akár a bírósági eljárás megindításával.
3. Felkéri a Polgármestert, hogy az ügyben bármilyen érdemi döntés születik, arról a Képviselő-testületet a következő testületi ülésen tájékoztatja.

Határidő: soron következő testületi ülés Felelős: Szőke Zoltán polgármester