**ELŐTERJESZTÉS**

**Tiszavasvári Város Önkormányzata Képviselő-testületének**

**2022. december 15-én tartandó rendes ülésére**

Az előterjesztés tárgya: **a nem közművel összegyűjtött háztartási szennyvíz begyűjtésére vonatkozó közszolgáltatási szerződés megkötése**

Melléklet:

A napirend előterjesztője: Szőke Zoltán polgármester

Az előterjesztést készítette: Gazdagné dr. Tóth Marianna osztályvezető

Az előterjesztés ügyiratszáma: TPH/8284/2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.30. pontja |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2022. december 7.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**A Képviselő-testülethez**

**A nem közművel összegyűjtött háztartási szennyvíz begyűjtésére vonatkozó közszolgáltatási szerződés megkötéséről**

**Tisztelt Képviselő-testület!**

A Képviselő-testület 306/2022. (XI.30.) Kt. számú határozatával döntött arról, hogy **elfogadja a Nyírségvíz Zrt. 2023-as évre adott 7.100,-Ft/m3+Áfa összegű ajánlatát a** nem közművel összegyűjtött háztartási szennyvíz begyűjtési közszolgáltatás elvégzésére vonatkozóan, valamint hogy 2023. január 1. napjától 1 éves időtartamra köti meg a közszolgáltatási szerződést a Nyírségvíz Zrt.-vel.

A megkötendő közszolgáltatási szerződés a határozat-tervezet mellékletét képezi. A szerződés-tervezet V. 1.5. pontja értelmében a nettó 7.100,-FT/m3 díj egy éves időszakra került megállapításra, azzal, hogy felek az éves díjat negyedévente felülvizsgálják és amennyiben a Szolgáltató magasabb díjat javasol, arra az önkormányzat köteles 1 hónapon belül nyilatkozni és szükség esetén módosítani a szerződést.

Kérem a képviselő-testületet az előterjesztés megtárgyalását követően hozza meg döntését a határozat-tervezetben foglaltaknak megfelelően.

Tiszavasvári, 2022. december 7.

**Szőke Zoltán**

**polgármester**

**határozat-tervezet**

**Tiszavasvári Város Önkormányzata**

**Képviselő-testülete**

**…./2022. (XII.15.) Kt. számú**

**határozata**

**A nem közművel összegyűjtött háztartási szennyvíz begyűjtésére vonatkozó közszolgáltatási szerződés megkötéséről**

Tiszavasvári Város Önkormányzata képviselő-testülete a vízgazdálkodásról szóló 1995. évi LVII. törvény 44/G § (1) bekezdése alapján az alábbi határozatot hozza:

1. **Elfogadja a nem közművel összegyűjtött háztartási szennyvíz begyűjtési közszolgáltatás elvégzésére vonatkozóan** **Tiszavasvári Város Önkormányzata** és a **Nyírségvíz Zrt.** (4400 Nyíregyháza, Tó u. 5., cégjegyzékszáma: 15-10-040209, adószáma: 11492809-2-15, képviseli: Könnyű Zsolt mb. vezérigazgató) között kötendő közszolgáltatási szerződést a határozat 1. melléklete szerinti tartalommal.
2. Felhatalmazza a polgármestert a szerződés aláírására.
3. Felkéri a polgármestert, hogy a közszolgáltatási szerződés megkötéséről tájékoztassa a Katasztrófavédelmi Igazgatóságot.

**Határidő**: azonnal **Felelős:** Szőke Zoltán polgármester

1. Felkéri a jegyzőt, hogy tegyen javaslatot a 2023. évi költségvetésben a nem közművel összegyűjtött háztartási szennyvíz begyűjtéssel kapcsolatban az önkormányzatot terhelő többletköltségekre vonatkozóan.

**Határidő:** 2023. február 15. **Felelős:** dr. Kórik Zsuzsanna jegyző

…/2022. (XII.15.) Kt. számú határozat 1. melléklete

**KÖZSZOLGÁLTATÁSI SZERZŐDÉS**

**Tiszavasvári Város közigazgatási területén keletkező nem közművel összegyűjtött háztartási szennyvíz begyűjtésére irányuló kötelező közszolgáltatás ellátásáról**

amely létrejött egyrészről:

**Tiszavasvári Város Önkormányzata (**székhelye: 4440 Tiszavasvári, Városháza tér 4. szám, képviseli: Szőke Zoltán polgármester**),** mint a nem közművel összegyűjtött háztartási szennyvíz begyűjtésére és ártalmatlanítására irányuló önkormányzati közfeladat ellátását Tiszavasvári település közigazgatási területén biztosítani jogosult és kötelezett szervezet (továbbiakban: Önkormányzat),

másrészről:

**NYÍRSÉGVÍZ Zrt.** (4400 Nyíregyháza, Tó u 5., cégjegyzékszám: 15-10-040209, adószám:11492809-2-15) képviseli: Könnyű Zsolt mb. vezérigazgató, mint a nem közművel összegyűjtött háztartási szennyvíz begyűjtésre és ártalmatlanításra történő elszállításra vonatkozó önkormányzati közfeladat ellátását ezen szerződéssel átvállaló, és azt kötelező közszolgáltatás keretében teljesítő, mint közszolgáltató, (továbbiakban: Közszolgáltató ),

a továbbiakban együttes említésük esetén: Felek között alulírott helyen és időben, az alábbi feltételek szerint.

**I. Preambulum**

1. A Magyarország helyi önkormányzatairól szóló 2011. év CLXXXIX. törvény 13. § (l) bekezdés ll. pontjában és a vízgazdálkodásról szóló 1995. évi LVII. törvény (a továbbiakban: Vgt.) 44/C. §-ában foglaltak alapján önkormányzati feladat ellátási körbe tartozó nem közművel összegyűjtött háztartási szennyvíz begyűjtése közfeladat kötelező közszolgáltatás keretében Tiszavasvári település közigazgatási területén történő ellátása céljából a NYÍRSÉGVÍZ Zrt-tbízza meg a nem közművel összegyűjtött háztartási szennyvíz begyűjtésével kapcsolatos önkormányzati közfeladat ellátására.
2. Felek ezen közfeladat-ellátási (továbbiakban: közszolgáltatási) szerződésben rögzítik a közfeladat ellátásával összefüggő, őket megillető jogokat és terhelő kötelezettségeket.

**II. Általános rendelkezések**

1. A közszolgáltatással ellátandó közfeladat terjedelme

1. A közszolgáltatás kiterjed Tiszavasvári. település közigazgatási területén keletkező, nem közművel összegyűjtött háztartási szennyvíznek a NYÍRSÉGVÍZ Zrt. által üzemeltetett, szennyvíztisztító telepen(Tiszavasvári, külterület 0296/13. hrsz.) fogadó műtárgyhoz történő elszállítására és leürítésére.
2. Közszolgáltatónak a nem közművel összegyűjtött háztartási szennyvíz begyűjtésével kapcsolatban a szerződés 1.1. pontjában meghatározott tevékenysége Tiszavasvári település közigazgatási területén, a közcsatornára rá nem kötött ingatlanon keletkezett vagy a helyben való engedélyezett módon történő tisztítás után befogadóba nem vezetett és az ingatlantulajdonos által összegyűjtött és a Közszolgáltatónak átadott háztartási szennyvíz begyűjtésére, elszállítására és ártalmatlanítására terjed ki.
3. Közszolgáltató az 1.1. pontban meghatározott nem közművel összegyűjtött háztartási szennyvízzel kapcsolatos tevékenységét Tiszavasvári település közigazgatási területén kizárólagos jelleggel látja el.
4. Közszolgáltató a nem közművel összegyűjtött háztartási szennyvíz begyűjtésére Tiszavasvári település közigazgatási területén kötelező közszolgáltatás ellátására **2023.01.01. napjától 2023.12.31-ig** jogosult és köteles.
5. Az Önkormányzat Tiszavasvári település közigazgatási területén a szerződés 1.1. pontjában meghatározott nem közművel összegyűjtött háztartási szennyvíz begyűjtésére irányuló tevékenység gyakorlását ezen közszolgáltatási szerződés fennállásának az ideje alatt harmadik személy részére nem engedélyezi.
6. NYÍRSÉGVÍZ Zrt., mint Közszolgáltató a szerződés 1.1. pontjában meghatározott nem közművel összegyűjtött háztartási szennyvíznek ezen szerződésben meghatározott feltételek szerinti begyűjtésére, ártalmatlanítási helyre történő szállítására és az ott történő leürítésre vonatkozó közszolgáltatás ellátását elvállalja.

**III. A Közszolgáltató kötelezettségei**

* 1. A Közszolgáltatás ellátása
     1. Közszolgáltató Tiszavasvári település közigazgatási területén ezen szerződésben meghatározott nem közművel összegyűjtött háztartási szennyvíz begyűjtésére irányuló tevékenységet, illetve az erre irányuló - az érintettek részére kötelezően igénybe veendő - közszolgáltatást a közszolgáltatás időtartama alatt folyamatosan és teljes körűen látja el.
     2. Közszolgáltató a nem közművel összegyűjtött háztartási szennyvíz begyűjtésére e szerződésben meghatározott közszolgáltatás igénybevételére kötelezettek részére úgy teljesíti, hogy a közműpótló létesítményben lévő háztartási szennyvíz begyűjtését és elszállítását az ingatlantulajdonos bejelentését, és annak visszaigazolását követő héten elvégzi. A háztartási szennyvíz ártalmatlanításra történő átadási helye: az ingatlanhoz tartozó közműpótló létesítmény helye.
     3. A kiürítési bejelentést a közszolgáltató részére a szolgáltató által az Önkormányzaton keresztül közzétett telefonszámon lehet megtenni.
  2. A közszolgáltatás technikai és személyi feltételei
     1. Közszolgáltató a nem közművel összegyűjtött háztartási szennyvíz begyűjtésére és szállítására irányuló közszolgáltatást Tiszavasvári település közigazgatási területén a 13/2017. (VI. 12.) EMMI rendelet és a vonatkozó további ágazati jogszabályokban foglalt feltételeknek megfelelően köteles ellátni.
     2. A Közszolgáltató a nem közművel összegyűjtött háztartási szennyvíz begyűjtésére irányuló közszolgáltatást Tiszavasvári település területén minimum 1 db, legalább 5 m3 -es szállító kapacitású járművel köteles ellátni, amely megfelel a 2.1. pontban foglalt feltételeknek. A Közszolgáltató által használt szállítójárműnek alapfelszereltségében alkalmasnak kell lennie az ingatlantulajdonosok szennyvíz tárolására alkalmas közműpótló létesítményeinek a kiürítésére. A szállítójárműnek alapfelszereltségében legalább 30 méter hosszú szívócsővel kell rendelkeznie és alkalmasnak kell lennie 5 méter mélységből a szennyvíz kiürítésére (szippantására).
     3. Közszolgáltató által végzett szolgáltatás elszámolásának alapja a gépjárművön gyárilag felszerelt mérő.
     4. Közszolgáltatónak rendelkeznie kell olyan felszerelésekkel és eszközökkel, amelyek a közszolgáltatás keretében ellátni szándékozott tevékenység gyakorlása során esetlegesen keletkező környezeti károk azonnali beavatkozást igénylő elhárításához szükségesek.
     5. Közszolgáltatónak rendelkeznie kell a közszolgáltatás ellátásához szükséges informatikai háttérrel, olyan számítógépparkkal, mely alkalmas a megrendelői adatbázis kezelésére, NYÍRSÉGVÍZ Zrt. által szolgáltatott adatok tárolására, kezelésére, továbbá rendelkeznie kell a nyilvántartási, információs, valamint adatkezelési és adatszolgáltatási rendszer létrehozásához és folyamatos működtetéséhez szükséges feltételekkel. A Közszolgáltató köteles a közszolgáltatás teljesítésével összefüggő adatszolgáltatást rendszeresen teljesíteni és nyilvántartási rendszert működtetni.
     6. Közszolgáltató köteles biztosítani Tiszavasvári településen a nem közművel összegyűjtött háztartási szennyvíz begyűjtésére és ártalmatlanítására vonatkozó közszolgáltatás teljesítéséhez a szükséges számú, valamint a Közszolgáltatóra, mint gazdálkodó szervezetre vonatkozó egyéb jogszabályi feltételeknek megfelelő képzettségű szakembert.
     7. Közszolgáltató a jelen szerződésben vállalt kötelezettségeit alvállalkozó útján is jogosult teljesíteni.
  3. Szükséges fejlesztések, karbantartások
     1. Közszolgáltató a közszolgáltatás folyamatos és a bővíthető fenntartásához szükséges javításokat és karbantartásokat köteles elvégezni.
     2. Közszolgáltató a közszolgáltatás ellátásához mindenkor a népegészségügyi és a környezetvédelmi feltételeknek megfelelő és a szolgáltatás díjában is jelentkező költségtakarékos technikai eszközöket használ, azok állagát megfelelően karbantartja és a szükséges javításokat elvégzi.
     3. Közszolgáltató a közszolgáltatásnak a jogszabályokban foglalt feltételek szerinti ellátásához szükséges fejlesztéseket elvégzi.
  4. A nem közművel összegyűjtött háztartási szennyvíz ártalmatlanítási célú végleges elhelyezése
     1. Közszolgáltató a közszolgáltatás ellátásának keretében begyűjtött és elszállított háztartási szennyvizet a szerződés IV. fejezet 2.1. pontjában megnevezett befogadó műtárgyba köteles leüríteni.
     2. Közszolgáltató köteles betartani a szennyvizet befogadó műtárgy üzemeltetésére vonatkozó előírásokat, különösen annak üzemelési idejére, illetve a népegészségügyi és biztonsági előírásokra vonatkozóan.
     3. Közszolgáltató a közcsatornával el nem látható ingatlanokról történt szennyvíz beszállítás után járó esetleges költségvetési támogatás igénylésének elszámolásához a szükséges adatokat vezeti.
  5. A Közszolgáltató tájékoztatási kötelezettsége
     1. Közszolgáltató az általa alkalmazott közszolgáltatási díj mértékéről a közszolgáltatás teljesítéséről és tapasztalatairól, valamint a Vgt. 44/H. § (l) bekezdése szerint részletes költségelszámolás elkészítésével, a tárgyévet követő év március 31-ig írásban beszámol Tiszavasvári település Önkormányzata Képviselő-testületének.
  6. A Közszolgáltató adatszolgáltatási kötelezettsége
     1. Közszolgáltató a közszolgáltatás ellátását szabályozó Vgt. 44/E. §-a szerinti a közszolgáltatási díjhátralékos ingatlantulajdonosokra vonatkozó adatszolgáltatást köteles teljesíteni Tiszavasvári település Jegyzője részére. Közszolgáltató a működésére érvényes számviteli és egyéb jogszabályban előírt nyilvántartást köteles vezetni.
     2. Közszolgáltató az általa a 7.1. pontban meghatározott adatnyilvántartást az információs önrendelkezési jogról és az információs szabadságról szóló 2011. évi CXII. törvényben és a végrehajtási rendeletében foglaltak alkalmazásával, valamint az üzleti titokra vonatkozó jogszabályi és szerződéses rendelkezések betartásával köteles végezni.
  7. A közszolgáltatást igénybe vevő ingatlantulajdonosok tájékoztatása
     1. Közszolgáltató a nem közművel összegyűjtött háztartási szennyvíz begyűjtésére irányuló közszolgáltatást igénybe venni köteles ingatlantulajdonosokat felhívás közzétételével tájékoztatja a közszolgáltatás nyújtására történő rendelkezésre állásról, a közszolgáltatásra irányuló közüzemi szerződés létrejöttéről, a szolgáltatás megrendelésének a módjáról.
     2. Közszolgáltató köteles a közszolgáltatás igénybevételével kapcsolatos telefonos ügyeleti rendszert működtetni.
  8. Fogyasztói kifogások, észrevételek intézése
     1. Közszolgáltató köteles az ingatlantulajdonosi panaszokat felvenni, azokat nyilvántartani - amennyiben lehetséges, illetve szükséges a helyszínen kivizsgálni és megválaszolni - a fogyasztóvédelmi jogszabályok szerinti határidőben kivizsgálni és az ingatlantulajdonost erről igazolható módon tájékoztatni.

**IV. Az Önkormányzat kötelezettségei**

1. Az Önkormányzat közszolgáltatás biztosításával kapcsolatos kötelezettségei
   1. Az Önkormányzat a nem közművel összegyűjtött háztartási szennyvíz begyűjtésére és elszállítására vonatkozó közszolgáltatás hatékony és folyamatos ellátása, illetve az egyedi közüzemi szerződés megkötése érdekében rendeletben állapítja meg a közszolgáltatással összefüggő, a Vgt. 44/C. § (2) bekezdése szerinti személyes adatok szolgáltatásának és kezelésének a rendjét.
   2. Az Önkormányzat kötelessége a településen működtetett különböző közszolgáltatások összehangolásának elősegítése.
   3. Az Önkormányzat kötelessége a Közszolgáltató kizárólagos közszolgáltatási jogának biztosítása.
2. A nem közművel összegyűjtött háztartási szennyvíz befogadó helyének kijelölése
   1. Az Önkormányzat Tiszavasvári település közigazgatási területén nem közművel összegyűjtött háztartási szennyvíz ártalommentes végleges elhelyezésére átadási helyként NYÍRSÉGVÍZ Zrt. által üzemeltetett, szennyvíztisztító telepen (Tiszavasvári külterület 0296/13. hrsz.) fogadó műtárgyat jelöli ki.
   2. Az Önkormányzat a rendeletében határozza meg - többek között - a közszolgáltatási díj megfizetésének szabályait és a közszolgáltatás díjának legmagasabb mértékét.
   3. Az Önkormányzat köteles a Szolgáltató által végzett közszolgáltatás – felhasználók által meg nem térített - ellenértékének megfizetésére.
   4. Az Önkormányzat köteles a III.7.1. pontban foglalt információkról, valamint az érvényben lévő díjakról, a helyben szokásos módon az érintett felhasználókat tájékoztatni.

**V. A Közszolgáltatás finanszírozása és közszolgáltatási díja**

1. A Közszolgáltatás finanszírozásának elvei

1. Közszolgáltató a nem közművel összegyűjtött háztartási szennyvíz begyűjtésére, szállítására és ártalmatlanítására irányuló közszolgáltatást az Önkormányzat által a közszolgáltatással arányosan megállapított közszolgáltatási díj bevételekből fedezi. A közszolgáltatási díj kiegyenlítésére a közszolgáltató és az ingatlantulajdonos között fennálló jogviszony, valamint az V. 1.4 pont alapján meghatározottak szerint kerül sor. A közszolgáltatási díjat a közszolgáltatást igénybe vevő ingatlantulajdonosok (ingatlanhasználók), valamint Tiszavasvári település Önkormányzata fizetik meg. A lakossági eredetű nem közművel összegyűjtött háztartási szennyvíz ártalmatlanítását Magyarország költségvetése központosított támogatásból támogathatja.
2. Közszolgáltató a közszolgáltatás megvalósításához és ezen szerződésben meghatározott színvonalon történő fenntartásához szükséges tárgyi eszközökkel, személyi állománnyal és pénzeszközökkel rendelkezik. A közszolgáltatásba bevont tárgyi eszközöknek a hosszú távú fenntartását és fejlesztését Közszolgáltató a közszolgáltatási díjbevételeiből fedezi.
3. A közszolgáltatás díját a Vgt. 44/D. §-ában foglalt következő alapelvek figyelembevételével kell megállapítani.
   1. A fizetendő díjnak az összegyűjtött háztartási szennyvíz mennyiségével arányosnak kell lennie.
   2. A díj megállapításánál figyelemmel kell lenni a keletkezett háztartási szennyvíz mennyiségére, a Közszolgáltató hatékony működéséhez szükséges folyamatos ráfordításokra (ezen belül a begyűjtés költségeire, a közszolgáltatás fejleszthető fenntartásához szükséges költségekre, a közszolgáltatás megkezdését megelőzően felmerülő és a közszolgáltatás ellátásához szükséges beruházások költségeire).
4. A közszolgáltatás Közszolgáltató által érvényesíthető díja
   1. A közszolgáltatási díj nettó 7.100,- Ft/m3, azaz bruttó **9.017 Ft/m3** értéke 2023. január 1- től érvényes.
   2. Tiszavasvári település Önkormányzatának rendelete alapján 2013. január 31-én alkalmazott díj a ténylegesen elszállított szennyvízmennyiség után 2.170,- Ft/m3 + ÁFA, **a természetes személy ingatlantulajdonos felé a Közszolgáltató a 10 % rezsicsökkentés során érvényesíthető 1.953,- Ft/m3 + áfa összeget számlázhatja.**
   3. A közszolgáltatási díjról a Közszolgáltató köteles a természetes személy ingatlantulajdonos részére a nem közművel összegyűjtött háztartási szennyvíz begyűjtését követően bevételi pénztárbizonylatot, a nem magánszemély ingatlantulajdonos felé szállítólevelet kiállítani. A Közszolgáltató utólag állítja ki a számlát és küldi meg az ingatlantulajdonosok részére. A természetes személy – helyszíni fizetést követően - „Fizetve” jelzéssel kapja meg a számlát, míg a nem természetes személy átutalással köteles a számlán feltüntetett ellenértéket megfizetni a Közszolgáltató részére.
   4. Önkormányzat vállalja, hogy a Közszolgáltató felé megtéríti a Közszolgáltató által érvényesíthető 1.4. a) szerinti díj és az ingatlantulajdonosok által megfizetett díj különbözetét. A Közszolgáltató ezen díjkülönbözetet az ingatlantulajdonosok felé történő számlamásolatokkal támasztja alá, és ezt teljesítésigazolás után havonta számlázza Tiszavasvári település Önkormányzata részére 8 napos fizetési határidőt megjelölve.
5. Az Önkormányzat a közszolgáltatásért fizetendő ellenszolgáltatást egytényezős díjként, a Vgt. 44/D. §-ában meghatározott szabályok szerint, a Közszolgáltató által elkészített javaslat alapján egy éves díjfizetési időszakra állapítja meg, azzal, hogy felek az éves díjat negyedévente felülvizsgálják és Szolgáltató kérésének megfelelően – akár év közben - módosítják. A módosított díj elfogadásáról az Önkormányzat 1 hónapon belül nyilatkozni köteles, ellenkező esetben a VI.2.8 pont szerinti jelen szerződés 30 napon belül megszűnik.
6. A nem közművel összegyűjtött háztartási szennyvíz kezelésére irányuló közszolgáltatásért az ingatlantulajdonost terhelő díjhátralék, az erre megállapított késedelmi kamat, valamint a behajtás egyéb költségei adók módjára behajtandó köztartozásnak minősülnek.
7. A Közszolgáltató a könyveiben kimutatott díjhátralék beszedésére a Vgt. 44/E. §-ában meghatározott szabályok szerint intézkedik.

**VI. A szerződés módosítása és megszűnése**

1. A közszolgáltatási szerződés módosítására írásban, Felek aláírásával kerülhet sor.
2. A közszolgáltatási szerződés megszűnése
   1. A közszolgáltatási szerződés megszűnik:
      1. a Felek közös megegyezésével,
      2. Felmondással
      3. a Közszolgáltató jogutód nélküli megszűnésével,
      4. a Közszolgáltató elállásával, ha a teljesítés még nem kezdődött meg
      5. bármelyik fél felmondásával.
      6. a szerződés 30 napon belül megszűnik, amennyiben az Önkormányzat az 1.5 pont szerinti módosított díjat annak előterjesztését követő 30 napon belül nem fogadja el.
      7. amennyiben nem a NYÍRSÉGVÍZ Zrt. üzemelteti a település közműveit, a közművek üzemeltetésére vonatkozó közszolgáltatási szerződés megszűnésével.
   2. A közszolgáltatási szerződés a Felek egyező akaratából közös megegyezéssel, az új közszolgáltató kiválasztása utáni időponttól, a közszolgáltatás folyamatos ellátását nem veszélyeztető módon szüntethető meg.
   3. Közszolgáltató a közszolgáltatási szerződéstől a teljesítés megkezdéséig elállhat, azt követően a szerződést felmondhatja, ha a közszolgáltatási szerződés létrejöttét követően megalkotott jogszabály a közszolgáltatási szerződés tartalmi elemeit úgy változtathatja meg, hogy az a Közszolgáltatónak a közszolgáltatás szerződésszerű teljesítése körébe tartozó lényeges és jogos érdekeit jelentős mértékben sérti.
   4. Közszolgáltató a szerződést a Vgt. 44/G.§ (4) bekezdésében foglaltak szerint a közszolgáltatás megkezdését követően a 2.3. pontban meghatározott körülmények bekövetkezésén túl akkor mondhatja még fel, ha az Önkormányzat a közszolgáltatási szerződésben meghatározott kötelezettségét - Közszolgáltató felszólítása ellenére - súlyosan megsérti (súlyos szerződésszegés) és ezzel a Közszolgáltatónak kárt okoz és akadályozza a közszolgáltatás teljesítését.
   5. Az Önkormányzat a közszolgáltatási szerződést a Vgt. 44/G. § (3) bekezdésben foglaltak szerint felmondhatja, ha a Közszolgáltató a feladatai ellátása során a környezet védelmére és a vízgazdálkodásra vonatkozó jogszabályok, vagy a rá vonatkozó hatósági határozat előírásait súlyosan megsérti, és ennek tényét a bíróság vagy hatóság jogerősen megállapítja. Az Önkormányzat a Közszolgáltatónak a közszolgáltatási szerződésben rögzített kötelezettségei súlyos és felróható megsértése esetén szintén felmondhatja a közszolgáltatási szerződést (súlyos szerződésszegés).
   6. Súlyos kötelezettségszegésnek minősül a Feleknek minden olyan felróható magatartása, amely a szerződésben, illetve a szerződésben jelzett jogszabályok által meghatározott kötelezettségeinek a megsértését eredményezi úgy, hogy ez a másik fél számára súlyos anyagi és erkölcsi érdeksérelemmel jár. Súlyos kötelezettségszegésnek minősül, ha az Önkormányzat jelen közszolgáltatási szerződés alapján a részére Közszolgáltató által számlázott ellenértéket az esedékességet követő 60. napig nem fizeti meg.
   7. A felmondás minden esetben írásban érvényes.
   8. A felmondási idő: 30 nap (Vgt. 44/G. § (5) bekezdés).
   9. Felek a 2.8. pontban meghatározott időtartam alatt is kötelesek a közszolgáltatás folyamatosságát biztosítani, és a jogszabályban, valamint a szerződésben meghatározott fenntartásához szükséges - a szerződésben vállalt - kötelezettségeket teljesíteni.

**VII. Egyéb általános rendelkezések**

1. Bizalmas információk

1.1. Felek kötelesek bizalmasan kezelni a szerződéssel kapcsolatban a tudomásukra jutott bizalmas információkat, elsősorban az üzleti vagy szolgálati titkot.

1.2. Felek megállapodnak abban, hogy a jelen szerződésben szereplő bizalmas információkat harmadik személy előtt csak azt követően tárják fel, hogy arról a másik féllel egyeztettek.

1. Adatvédelem
   1. Felek az információs önrendelkezési jogról és az információszabadságról szóló 2011. évi CXII. törvényben foglaltak szerint kezelik, és továbbítják a szerződés teljesítésével, illetve a közszolgáltatás nyújtásával kapcsolatban náluk keletkező személyes és üzleti vagy szolgálati titkokat képező adatokat.
   2. Az adatot vagy üzleti és szolgálati titkot kezelő fél felel minden olyan kárért, amely a nem megfelelő adatkezelés vagy adatvédelem folytán a másik félnél vagy harmadik személyeknél keletkezik.
2. Együttműködés, viták rendezése
   1. Felek jelen szerződéssel kapcsolatos kötelezettségeik teljesítése során a tőlük elvárható módon, jóhiszeműen együttműködnek.
   2. A jelen szerződésből eredő vagy azzal összefüggő, bármely vitát a Felek kötelesek egyeztető tárgyaláson rendezni. A vitás kérdések egyeztetését bármelyik fél írásban a Közszolgáltató vezetőjéhez, illetve az Önkormányzatot képviselő polgármesterhez intézett levélben kezdeményezheti. Az egyeztető tárgyalást a Felek a lehető legközelebbi időpontban folytatják le.
   3. Amennyiben a 3.2. pontban írt egyeztető tárgyalásokon a vitás kérdést - legfeljebb 6 hónapon belül - felek nem tudják rendezni, akkor a vita eldöntését bármelyik fél a **Nyíregyházi Járásbíróságtól**, mint erre kizárólagos illetékességgel rendelkező bíróságtól kérhet.

Kelt: Tiszavasvári, 2022. …………. … Kelt: Nyíregyháza, 2022. …………… …

|  |  |
| --- | --- |
| ……………………………… | ………………………………… |
| Tiszavasvári Város Önkormányzata  polgármester | NYÍRSÉGVÍZ Zrt  Könnyű Zsolt mb. vezérigazgató |